**Újpesti Bene Ferenc Általános Iskola
1043 Budapest, Munkásotthon u. 3. OM azonosító:034868**

**Tel.: + 061 3692729 e-mail:** **titkarsag.benef@ebtk.hu** **honlap:http://tesi-suli.hu**

**facebook: Újpesti Bene Ferenc Általános Iskola**

Tisztelt Szülők!

Az iskolaválasztáshoz szeretnék segítséget nyújtani intézményünk rövid bemutatásával.

Intézményünk Újpest központjában található, közlekedés szempontjából jól megközelíthető. A gyerekeket **családias környezet**, szépen berendezett, kellemes tantermek, tornaterem, aula, dzsúdóterem, informatikaterem, okostanterem, könyvtár, technikaterem, fitneszterem, gumiborítású sportpálya, futópálya és tágas játszóudvar várja.

Iskolánk **köznevelés típusú sportiskola**, vállaljuk az ezzel járó feladatokat: az utánpótlás nevelést, versenyeztetést, sportspecifikus tantárgyak oktatását. Elismerjük a sport kiemelkedő szerepét a személyiségfejlesztés, a közösségnevelés, az egészséges életmód formálásában.

**A sport és a tanulás** megvalósítása egyaránt fontos célként fogalmazódik meg iskolánkban. A kezdetektől jutalmazzuk a jól tanuló, jól sportoló tanulóinkat. Arra ösztönözzük tanulóinkat, hogy belássák: **a sport és a tanulás jól megfér egymással**, mind a kettő érték.

Az elmúlt években **több szakmai elismerésben** volt részünk kiemelkedő pedagógiai munkánk eredményeként: **a Fogyasztói Tudatosságra Nevelő Iskola, Örökös Ökoiskola**, **Energiatudatos Iskola** címet is elnyertük. Komolyan vesszük a fenntarthatóságra nevelést, a szemléletváltozást.

Már ötödik éve vagyunk **az Oktatási Hivatal Bázisintézménye**, melynek keretében bemutató órákat, előadásokat, workshopokat, továbbképzéseket tartunk **jó gyakorlatainkból** Pest megye és Budapest pedagógusai számára, **kiváló elégedettségmérési visszajelzésekkel**.

A Magyar Kézilabda Szövetség támogatásával évek óta részt veszünk „A kézilabda az iskolában” programban. Tagja vagyunk az **olimpiai iskolák, a sportiskolák szövetségének** is, melynek támogatásaként a sporteszközök (evezőgép, hegymászógép, szobakerékpár, elliptikus tréner, kerékpárok stb.) mellett informatikai eszközöket is sikerült beszereznünk: 3D nyomtató, laptopok, tabletek, projektor, videó, fényképezőgép, nyomtatók, televízió, melyek **a korszerű, digitális oktatás megvalósításának** a feltételeit biztosítják tanulóink számára.

Pedagógiai munkánkban **a nevelést és az oktatást egységben** szemléljük és kezeljük. Törekszünk arra, hogy a gyerekeket korszerű tudáshoz juttassuk, melyhez biztosítjuk a nyugodt, biztonságos, motivált tanulási környezetet. Célunk **tisztességes, alkotó, gondolkodó embereket nevelni**. Nevelőtestületünk magas szintű pedagógiai munkáját **miniszteri dicsérettel** is elismerték.

Pedagógiai munkánkban prioritást élvez a **kreativitás, a humánum**. E két érték és képesség kialakításával, erősítésével készítjük fel tanulóinkat arra, hogy folyamatos tanulásra kész és képes emberré váljanak. Azt valljuk, hogy **a szülői házzal** való folyamatos kapcsolattartás nevelőmunkánk sikerének záloga. Ezért a **rendszeres együttműködésre**, együttmunkálkodásra törekszünk, olyan iskolai légkör kialakítására, ahol a **gyermek érdekében a szülők a pedagógusokkal összefognak.**

**Fő feladatként** jelöltük meg: *az alapkészségek fejlesztését, az idegen nyelv oktatását, a környezettudatos magatartás kialakítását, a sport, a mozgás fontosságát, az egészséges életmód preventív szemléletének elfogadtatását, a pénzügyi-gazdálkodási ismeretek megismerését, tudatos fogyasztóvá nevelést, a művészeti nevelést, érzelmi intelligencia fejlesztését, a tanulás tanítását, tehetséggondozást, felzárkóztatást, digitális kompetencia fejlesztését, a gyerekek motiválását, sikerélményhez juttatását.*

A gyerekek között egész évben nemes versengés folyik az év végén megszerezhető „**Kiváló tanuló és kiváló sportoló”, „Az év labdarúgója”, valamint az „Aranykoszorús diák**” cím elnyeréséért.

**Intézményünk kapcsolatrendszere sokrétű**. A sport területén együttműködünk a MOB-bal, MOA-val, SIOSZ-szal, különböző sportágak szövetségével, szakosztályokkal, olimpiai bajnokokkal, olimpikonokkal. Az iskolában futball-, szivacskézilabda-, atlétika-, dzsúdó-, tollaslabda-, kajak-kenu foglalkozások adnak lehetőséget a mindennapos edzésre.

A tehetséges tanulókkal való foglalkozást különböző **szakkörök**, a felzárkóztatást egyéni **fejlesztő foglalkozások** biztosítják. A sajátos nevelési igényű tanulók fejlesztését az EGYMI gyógypedagógusai végzik. Ezen kívül logopédus és **iskolánk fejlesztőpedagógusai és iskolapszichológusa** segítik a nevelő-oktató munka eredményességét.

**A Bene, ahol jó lenni!** A mi iskolánk egy szerető, stabil közösség, ahová a gyerekek szeretnek járni, ahol **sok a közös akció, a közös rítus.** Évtizedes hagyománya van a **formabontó** **intézményi projektheteknek**, témaheteknek, témanapoknak, **erdei iskolának**, táboroztatásnak (Erzsébet tábor, Határtalanul kirándulás), **művészeti gálának,** sportnapoknak, egészségnapoknak, nemzeti ünnepeinkhez kapcsolódó ünnepségeknek, jeles napoknak, egyedülálló tevékenységünknek: **az olimpiai bajnokok, neves sportolók kéz- és lábnyomatvételének.**

Nyitott iskolaként fontosnak tartjuk, hogy alkalmazkodjunk a 21. század kihívásaihoz.

***Nem látunk el kötelező beiskolázási és felvételi feladatokat, osztályaink országos beiskolázású osztályok.***

Két első osztály indítását tervezzük:

 a) köznevelés típusú sportosztály – angol nyelv

 b) normál kerettantervű osztály – angol/kínai nyelv

A köznevelési típusú sportosztályba a az a tanuló vehető fel**, aki megfelel a sportegészségügyi alkalmassági és fizikaiképesség-felmérési vizsgálat** követelményeinek.

A sportosztályban már első osztálytól biztosítjuk az **angol nyelv tanulását** és az úszásoktatást. A normál kerettantervű osztályban második évfolyamtól lehetőségük lesz a gyerekeknek **a kínai nyelv** elsajátítására is, melynek ismerete hatalmas lehetőségeket jelenthet a fiatal, feltörekvő nemzedék számára.

A tanítás mindkét osztályban azonos módon történik, kiemelt figyelmet fordítva az **anyanyelvi és matematikai alapozó** tevékenységre. Az első osztály második félévétől **furulyaoktatásban** részesülnek diákjaink, délután **művészeti fakultáción** vehetnek részt.

Jelenleg az állam által támogatott tankönyveket és taneszközöket használjuk.

Iskolanyitogató foglalkozások időpontja: 2022. 09. 28. – nyitó foglalkozás,

 majd minden hónap 2. szerdája 16.00–17.00 óra

• A sportosztályba jelentkezőknek a fizikaiképesség-felmérési vizsgálat időpontja:

2023. 02. 27. és 03. 06. 17.00 óra

• Nyílt napokon várjuk Önöket, hogy személyesen ismerjék meg iskolánkat.

2023. 03. 08. és 03. 09.• A leendő elsős szülőknek 2023.02.22-én 17.00 órakor tájékoztató szülői értekezletet tartunk.

• Az elsősök beiratkozása 2023. április 20-án és 21-én lesz.

 Miskolczi Erzsébet

 intézményvezető Minden érdeklődőt várunk szeretettel!